Universis presentes litteras inspecturis, Guillelmus, miseratione divina, archiepiscopus quondam Senon. in Domino salutem. Notum facimus quod cum diceretur a pluribus nos teneri clericis vicariis ecclesie Senonensis assignare triginta libratas terre, ratione predecessorum nostrorum quondam archiepiscoporum Senon., et maxime ratione bone memorie H. quondam Senon. archiepiscopi, immediate predecessoris nostri, licet non credamus nos ad hec teneri; attendentes tamen opus pietatis hoc esse, volumus, sive ad hoc teneamur sive non, concedimus ac eciam ordinamus, ob anime nostre et dictorum predecessorum nostrorum remedium et salutem, quod de trecentis libris turon. in quibus venerabilis vir magister Gilo Cornuti, canonicus Senon. et alii heredes defuncti Symonis Cornuti, quondam militis, nobis tenentur, et eciam de sexcentis libris turon. residuis ex debito, in quo venerabilis pater P., Dei gratia Senon. archiepiscopus, successor noster, nobis tenetur ex causa, scilicet ex debito mille et sexcentis libris turon. de quibus mille libras assignavimus Terre-Sancte, et de eisdem disposuimus ipsas in usum ipsius Terre atque subsidium convertendas, ementur pro predictis vicariis dicte triginta librate terre et etiam ultra, si possit pro dicta pecunia plus fieri, ab eisdem vicariis imperpetuum possidende. In cujus rei testimonium et memoriam perpetuam, et ut predicta rata maneant ac eciam inconcussa, presentes litteras sigilli nostri munimine duximus roborandas. Actum et datum apud Briennonem, anno Domini millesimo ducentesimo sexagesimo-nono, die sabbati ante festum beatorum apostolorum Symonis et Jude.